CC 20220801
Оперштабтыҥ ээчий јуунынаҥ - altaicholmon\nАлтай Республиканыҥ башчызы Олег Хорохордин бу неделениҥ бажында коронавирус југуш ооруныҥ таркаарын болдыртпазы аайынча оперативный штабтыҥ јуунын ӧткӱрген. Јуун видеоконференция эп-аргала ӧткӧн.\nОперштабтыҥ јетирӱлери аайынча пандемия башталганынаҥ ала республикада ковидле 23386 кижи оорыган, 21041 кижи јазылган, 458 кижи божогон. Ӧткӧн неделе туркунына Алтай Республикада коронавирусла оорыган 356 јаҥы учурал темдектелген.\n«Тергееде улус ковидле оорыган учуралдар эмештеҥ астап баштаганы темдектелет, неделелер туркунына кӧптӧгӧниниҥ кийнинеҥ. Анайып, оорыган учуралдар 11,7 процентке јабызаган. Мынызы озо ло баштап Горно-Алтайскта ла Майма аймакта андый јаҥы учуралдардыҥ јабызаганыла колбулу. Горно-Алтайскта 140, Майма аймакта 52 кижи оорыган. Ӧткӧн неделеде оорыган улустыҥ текши тоозыныҥ 63 процент ӱлӱзи калага ла Маймага келишкен болзо, бу неделеде бу тоо 54 процентке јетире јабызаган» – деп, Олег Хорохордин айткан.\nБу ок ӧйдӧ Турачак ла Чамал аймактарда коронавирусла оорыган јаҥы учуралдар билдирлӱ кӧптӧй берген. Ӧскӧ муниципалитеттерде кубулталар андый ла тыҥ эмес.\nТергеениҥ башчызы иштебей айылда отурган бир неделе ӧй божогонын, кӧп саба тергеелер, ол тоодо Алтай Республика, бу ӧйди оноҥ ары узатпаганын айткан.\n«Андый да болзо, айалга кӱч болуп артканча ла айалганы оҥдолторго, ооруныҥ таркаарын болдыртпазыныҥ эп-аргалары кату болор учурлу. Алтай Республикада кӱчӱрген айдыҥ 1-кы кӱнинеҥ ала QR-кодтордыҥ системазы культураныҥ госучреждениелеринде иштеп баштаган. Бир неделедеҥ Горно-Алтайскта ла Майма аймакта иштеп баштаар. QR-кодты культураныҥ учреждениелерине (музейлер, театрлар, кинотеатрлар, библиотекалар), спорттыҥ учреждениелерине (фитнес-центрлер, спортзалдар, бассейндер), ашкарарыныҥ предприятиелерине (кафелер, барлар, ресторандар, пабтар ла о.ӧ.), конор тураларга, туристический базаларга ла кӧп улус јаттыргызатан ӧскӧ дӧ јерлерге кирерге QR-кодтор кӧргӱзер керек болор» – деп, республиканыҥ башкараачызы айткан.\nАР-дыҥ культуразыныҥ министри Ольга Антарадонова кӱчӱрген айдыҥ 1-кы кӱнинеҥ ала тергееде кӧп улус јуулып турган бир кезек јерлерде QR-кодтор кийдиргениле колбой культураныҥ учреждениелери канайда иштеп турганы керегинде јетирӱ эткен. Оныҥ темдектегениле, иштебеген кӱндерде А. В. Анохинниҥ адыла адалган эл музейге QR-кодло 176 кижи кирген, андый сертификаттары јок 39 кижи кирип болбогон.\nП. В. Кучияктыҥ адыла адалган эл театрга QR-код аайынча 137 кижи кирген болзо, 14 кижи вакцинаны тургустырганын керелеген справка, ӱч кижи ПЦР-тест кӧргӱзип кирген. Ӱч кижини кийдирбегендер. Эл театрда «Дирекция 3D» кинозалга 148 кижи кирер аргалу болгон, 52 кижини QR-кодторы јок деп кийдирбегендер.\nАлтай Республиканыҥ су-кадыкты корыыр министриниҥ молјуларын бӱдӱреечи Валерий Елыкомовтыҥ айтканыла, он моногоспитальда 623 орын тургузылган, олордоҥ 124 орын бош.\nОл анайда ок бу иштебеген кӱндерде коронавирустаҥ вакцина тургузары аайынча иш эрчимдӱ ӧткӧнин темдектеген. Бӱгӱнги кӱнге јетире прививканы 78913 кижи алган. Республикага «Спутник V», «ЭпиВакКорона», «КовиВак» ла «Спутник Лайт» деп тӧрт бӱдӱм бастыра 112 960 доза вакцина келген.\nКалада ла аймактарда вакцинацияныҥ 35 пункты иштейт, бир андый пункт МВД-ныҥ поликлиниказыныҥ структуразында тӧзӧлгӧн. Оҥдой, Майма ла Чамал јурттарда ӱч мобильный пункттар иштейт. Оноҥ ӧскӧ 33 мобильный бригада база ижин улалтат. Келер јуук кӱндерде Горно-Алтайскта садуныҥ «Горный» деп тӧс јеринде вакцинацияныҥ мобильный пунктын ачары темдектелет.\nОлег Хорохордин каланыҥ микрорайондорында вакцинацияныҥ ӱзеери мобильный пункттарын тӧзӧӧр арганы тапсын деп айткан.\nАлтай Республиканыҥ ӱредӱ ле билим аайынча министри Ольга Саврасова ӱлӱрген айдыҥ 30-чы кӱнинеҥ ала кӱчӱрген айдыҥ 7-чи кӱнине јетире школдыҥ ӱренчиктери кӱски каникулдарда болгонын, профессионал ӱредӱлӱ организациялардыҥ студенттери дезе ӱредӱниҥ дистанционный аайына кӧчӱрилгенин темдектеген. Кӱски каникулдар ӧйинде Алтай Республиканыҥ јеринде балдардыҥ 22 садигинде 23 группа иштегенин ол база айткан.\nМинистрдиҥ темдектегениле, тургуза ӧйдӧ 11 школдо 23 класска, он садикте 14 группага кирелендириштиҥ керек-јарактары кийдирилген.\nРоспотребшиҥжӱниҥ Алтай Республика аайынча башкартузыныҥ јааны Леонид Щучиновтыҥ айтканыла, пандемия башталганынаҥ ала тергееде коронавируска 311 532 лабораторный шиҥжӱ ӧткӱрилген.\nРоспотребшиҥжӱниҥ Алтай Республика аайынча башкартузыныҥ ишчилери тергеениҥ организациялары ла предприятиелери коронавирус југуш ооруныҥ таркаарын болдыртпазы аайынча ээжилерди бӱдӱрип турган ба деп кӱнӱҥ сайын шиҥдейт. Јыл башталганынаҥ ала 4992 объект шиҥделген, 1817 протокол тургузылган. Ӧткӧн неделеде 152 организация шиҥделген, 47 протокол тургузылган.\nЈуун ӧйинде АР-дыҥ башчызыныҥ, АР-дыҥ башкарузыныҥ председателиниҥ ле АР-дыҥ башкарузыныҥ аппарадыныҥ јааныныҥ ордынчызы Александр Сафронов ӧткӧн неделеде муниципал тӧзӧлмӧлӧрдиҥ администрациялары эпидемияны болдыртпазыныҥ некелтелерин бузуп турган ба деп, 346 рейд ӧткӱргенин, илелелген бузуштар аайынча 58 протокол тургузылганын айткан.